Etter å ha bodd i London i mange år, fikk britiske Simon Dale en dag nok. Han pakket snippesken, tok med seg sin kone og to barn og satte kursen mot Wales. Utstyrt med motorsag, hammer og meisel bygde han der sitt eget hus i ekte Ringenes Herre-stil.

Bygget hus på fire måneder

Simon Dale brukte fire måneder på byggingen. Foto: www.SimonDale.net, creative commons

32-åringen, som verken har nevneverdig erfaring med snekkerarbeid eller arkitekttegning fra før av, bygde det unike huset på knappe fire måneder. Til sammen oppgir han å ha brukt rundt 30.000 kroner på byggverket.

- Vi har vært både stressa og slitne men vi angrer ikke, og vi er veldig fornøyde og tilfredse med resultatet, forteller Simons kone Jasmine Saville på bloggen de har laget om husbyggingen.

Naturlige materialer

1000-1500 arbeidstimer gikk med på byggingen. Foto: www.SimonDale.net, creative commons

Familien fikk lov til å bygge gratis på tomten, mot at de passer på området for en lokal skogeier. De har kun brukt naturlige materialer og skraprester i byggingen av huset. Springvann har de fått ved å avlede vann fra en kilde i nærheten. Kjøleskapet holdes avkjølt via kald luft som kommer opp gjennom husets fundament, og huset har et eget komposttoalett.

- Litt tidligere erfaring, masse lesing og tro på oss selv ga oss mot til å bygge hjemmet vårt i naturlige omgivelser, forteller Dale.



Se flere bilder og en beskrivelse av byggingen på bloggen "A Low Impact Woodland Home".

Hva syns du om huset? Si din mening her: